Ole Donner (DF), 1999-11-19:
Jeg vil gerne starte med at sige tak til de partier, der støtter forslaget, og så må jeg udtrykke min skuffelse over, at trafikministeren og Socialdemokratiet er totalt ligeglade med bornholmernes problemer, for det er det indtryk, man får.
Man tager overhovedet ikke hensyn til f.eks. pendlertrafikken.
Den omfattende trafik, der tidligere var til Malmø-området, skal altså nu køre til Helsingør og køre ned til Malmø bagefter, og jeg kan så forstå, at Enhedslisten også støtter det synspunkt: Lad os få brændt noget benzin af ved at køre hele vejen op til Helsingør og hele vejen tilbage igen!
Så siger hr. Søndergaard godt nok, at man ikke støtter biltrafikken, men nu kommer der jo en bro, og jeg går ud fra, at den skal bruges af bilerne, og derfor synes vi, det er kedeligt, at der bliver et ophold på nogle måneder.
Jeg vil godt sige til hr. Harald Kjøller, som var den første, der bragte på bane, at problemet med godstrafikken kun er løst til den 1. april, at det er jo helt rigtigt, og at det jo netop er sådan nogle ting, vi kan få ind i diskussionen i udvalget, når vi behandler forslaget.
Hr. Kaj Ikast har da ret i, at der er en anden situation lige nu, end dengang vi fremsatte forslaget.
Men hr. Kaj Ikast bringer også på banen, om det er rimeligt, at en borgmester kan blokere, så en hel landsdel får dårligere forhold.
Så må man altså sige, at lige så vel som der kan eksproprieres for at gennemføre motorveje eller andre ting, må der også kunne laves en eller anden form for ekspropriation for at sikre, at bornholmerne får deres trafik.
Hr. Ole Sohn var meget positiv over for forslaget, og han rejste også problemet med de sidste 3 måneder, hvor man ikke har løst spørgsmålet om fragten.
Det var hr. Melchior også inde på.
Jeg har ikke tillid til, at Trafikministeriet løser det uden politisk indblanding, så alene af den grund vil vi ikke trække forslaget, og vi kunne ikke drømme om at gøre det, for der er virkelig nogle problemer her, der bør og skal løses.
Med hensyn til, at borgmesteren blokerer for en løsning, er det selvfølgelig helt og aldeles forkert og forkasteligt, men når nu den liste, hun er valgt på, kun har ét programpunkt, nemlig bilerne ud af byen, forstår man jo godt, at hun holder fast på det og gør alt, hvad hun kan, for at modsætte sig den løsning.
Her må jeg så sige, at jeg har ikke nogen bekymringer for, at det skulle gå ligesådan i Helsingør, for vi kender jo borgmester Per Tærsbøl, som har været medlem af Folketinget, og jeg er helt sikker på, at han aldrig ville sætte sig i den situation, og jeg synes heller ikke, der skulle være mulighed for at gøre det.
Med hensyn til bemærkningerne fra trafikministeren om de borgerlige partier vil jeg helt tilslutte mig det, hr. Melchior sagde, nemlig at kollektiv trafik er en nødvendighed og i særdeleshed for øerne.
Derfor går vi i Dansk Folkeparti ind for, at selvfølgelig skal Bornholm og alle andre øer i Danmark have den trafikbetjening, de har krav på.
Derfor må man også understøtte en sådan trafik, for den skal være der. Fru Peschardt var inde på, at hun mener, forslaget er overflødigt, og at man bare skal trække det, osv., og så siger hun samtidig, at problemet jo er løst.
Ja, helt frem til den 1. april, men den 2. april kommer problemerne, og derfor synes jeg, det er godt, at vi har fået forslaget på banen.
Men det var, som om hr. Poul Andersen fastslog, at problemerne er løst, og jeg har nu sagt nogle gange, at de er ikke løst efter den 1. april.
At hr. Poul Andersen så har større tillid til trafikministeren og Trafikministeriet, end jeg har, er en anden sag.
Da Combus-sagen opstod, var der også en masse, der havde tiltro til, at man nok skulle styre det fra Trafikministeriets side, og hvis det her går nogenlunde samme vej, er jeg bekymret.